Man kritiek ná voertuig teen berg afglyDie motor se wrak (Foto: Verskaf) ŉ 60-jarige man is in ŉ kritieke toestand nadat sy voertuig Woensdagoggend teen ŉ berg in Gordonsbaai in die Wes-Kaap afgegly het. ER24-paramedici is die oggend omstreeks 10:00 na die Mountainside-gebied in Gordonsbaai ontbied. “Met paramedici se aankoms op die toneel was lede van die Wes-Kaapse brand-en-reddingsdienste asook Gordonsbaai-nooddienste reeds op die toneel,” sê Russel Meiring, woordvoerder van ER24. Reddingsdienste op die toneel (Foto: Verskaf) “Hulle het al teen die berg na die voertuig afgesak om by die pasiënt uit te kom.” Nadat die man na die bopunt van die berg gebring is, het paramedici bevind dat hy in ŉ kritieke toestand was. Hy het verskeie ernstige beserings opgedoen. Die man is op die toneel behandel waarna hy per ambulans na ŉ nabygeleë hospitaal geneem is vir verdere mediese behandeling. Presiese inligting oor die voorval is nog nie bekend nie. Die polisie was ook op die toneel om ondersoek in te stel.